Café Obelix i København har krænket et fransk forlags rettigheder og skal nu skifte navn, har Sø- og Handelsretten fastslået. Caféen overvejer at anke.

Café Obelix i København skal have nyt navn, betale en erstatning på 600.000 kr., opgive sit internetdomæne og droppe sine sider på Facebook og Instagram.

Det er blot noget af det, Sø- og Handelsretten har truffet afgørelse om i en sag mellem selskabet bag Café Obelix og et fransk forlag, der ejer rettighederne til tegneseriefigurerne Asterix og Obelix.

John Kahlke fra advokatfirmaet Koch/Christensen har repræsenteret det franske forlag Albert René i sagen, og han er tilfreds med dommen, som giver forlaget medhold stort set over hele linjen.

»Dommen taler jo for sig selv. Det er blevet fastslået, at min klients rettigheder skal respekteres, og at rettighederne er blevet krænket i dette tilfælde. Forlaget (Albert René, red.) har måttet se Obelix blive brugt til alt muligt, som figuren ikke har noget med at gøre,« siger han til Finans.

John Kahlke henviser til, at Obelix-figuren har været påtrykt trøjerne hos caféens ansatte, og at der inde på caféen har været billeder og udsmykninger, hvor Asterix og Obelix har været brugt.

Ifølge domsdokumentet har der på et tidspunkt været et indrammet billede på caféen, som viste Obelix »med erigeret lem i en eksplicit seksuel situation«. Billedet er ifølge dokumentet senere blevet fjernet.

Gitte Løvgren Larsen fra Sirius Advokater, som har repræsenteret Café Obelix, er overrasket over dommen.

»Min klient og jeg er nu ved at nærlæse dommen og vil derefter vurdere, om den skal ankes. Men det forventer jeg, at vi kommer til at gøre,« siger hun.

Café Obelix har været på beliggende på Vesterbro Torv i København siden 1993 og har siden 2009 været drevet og ejet af INVESTERINGSSELSKABET AF 1. JULI 2008 ApS.

Ifølge selskabet havde den tidligere ejer af caféen i 1993 fået tilladelse af Gutenberghus Forlaget til at bruge Obelix-navnet og billeder af figuren.

Samtidig har selskabet krævet frifindelse, fordi det franske forlag ifølge café-ejeren har udvist passivitet og først for et år siden gjorde opmærksom på krænkelsen af rettigheder, står der i domsdokumentet.

Sø- og Handelsretten har dog været af en anden mening og har i sin dom lagt vægt på, at Café Obelix ikke har bevist »at have nogen form for adkomst til sin udnyttelse af Albert Renés rettigheder«.

Hvis ikke selskabet bag Café Obelix vælger at anke dommen, skal caféen inden den 19. februar 2018 ændre navn, overdrage domænet cafeobelix.dk og fjerne afbildninger af og tekster om Asterix og Obelix. Derudover skal caféen stoppe med at bruge sine sider på Facebook og Instagram inden denne dato.

Inden for to uger skal selskabet samtidig betale 67.100 og 600.000 kr. i henholdsvis sagsomkostninger og erstatning til Albert René.